text: Í eldri myndabók eigi eg landsliðsmynd frá 1961, sum Ásmundur Poulsen, sáli, tók. – Hví er henda myndin endað í míni myndabók, hugsaði eg. Jú, tá í tíðini kundi tú keypa ymsar myndir frá myndafólkum, sum vístu myndir fram í sýnisgluggum. – Sjálvandi vildu vit sum ellivu ára gamlir eiga mynd av landsliðsspælarum í fótbólti, sum vóru okkara stjørnur. Tá vóru eingi landslið í hondbólti, flogbólti ella øðrum ítróttagreinum. Eg ringdi tá til Peter Sigurd Rasmussen, sum er málmaðurin á landsliðsmyndini, og hann segði tá við heimasíðuna soleiðis:
text: #000002
text: – Skjøldrið eg siti við á myndini æt “Sir Adam shield”, sum hetlendingar og føroyingar spældur tíggju ferðir um. Fimm ferðir í Hetlandi og fimm ferðir í Føroyum. Eg spældi á landsliðnum frá 1961 til 1965, og vit vunnu steypið til ognar í 1961, tá ið vit vunnu 6-1 á Hetlandi í Gundadali. Eg kann minnast, at veðrið var ikki gott henda dagin, tí tað regnaði illa, sigur Peter Sigurd í stuttum í telefonini.
text: #000003
text: Hyggur tú nærri at myndina, so sæst, hvørjar umstøður spælararnir høvdu at spæla fótbólt. Tá spældu teir fótbólt á leirvølli og regnaði, vóru hyljar á vøllinum, og mangan stóð málverjin í einum runudíki. Nógvir av spælarunum á myndini eru ikki millum okkum longur, men einaferð vóru teir stjørnurnar hjá okkum smádreingjum, sum spentir sóu allar fótbóltsdystir í Gundadali.
text: #000004
text: Tíðirnar broytast eisini innan fótbóltin, og nú 60 ár seinni er alt broytt í Gundadali. Fótbóltsspælarar, sum fáa pening fyri at spæla, spæla á graslíkisvølli, har møguleikin er heilt ein annar at spæla góðan fótbólt, enn spælararnir á myndini kundu. Vit unglingar í 1961 hildu, at spællararnir á myndini spældu frálíkan fótbólti, men teir vandu ikki eins nógv og teir gera í dag, og teir spældu nógv færri dystir. Teir vóru okkara stjørnur, sum vit minnast aftur á við gleði. (Vagnur)
text: #000005